ดัน 3 เติม ยกมาตรฐาน 'วิน'
หน่วยงานรัฐผนึกกำลังหวังยกระดับวินจยย.รับจ้าง 1.85 แสนราย หลังผลสำรวจรายได้ชักหน้าไม่ถึงหลัง เล็งเติมทักษะ เติมทุน และเติมคุณภาพชีวิต
1 มี.ค. 2562

โดย...กนกวรรณ บุญประเสริฐ
หน่วยงานรัฐผนึกกำลังหวังยกระดับผู้ประกอบการรถจักรยานยนต์รับจ้าง 1.85 แสนราย หลังผลสำรวจรายได้ชักหน้าไม่ถึงหลัง เล็งเติมทักษะ เติมทุน และเติมคุณภาพชีวิต
ธนวรรธน์ พลวิชัย รองอธิการบดีอาวุโสวิชาการและงานวิจัย และผู้อำนวยการศูนย์พยากรณ์เศรษฐกิจและธุรกิจ มหาวิทยาลัยหอการค้าไทย แถลงผลการสำรวจสถานภาพผู้ประกอบการรถจักรยานยนต์รับจ้างว่า ข้อมูลกรมการขนส่งทางบก ระบุจำนวนผู้ขับขี่รถจักรยานยนต์สาธารณะที่ได้รับใบอนุญาตทั่วประเทศมี 1.85 แสนราย ปัญหาที่ผู้ใช้บริการพบมาก ได้แก่ การทะเลาะวิวาท แย่งลูกค้ากับ Grab Bike ความปลอดภัยของชีวิตและทรัพย์สิน บอกค่าโดยสารเกินควร วินรถเถื่อน บริการไม่สุภาพ และจอดรถบนทางเท้ากีดขวางทางจราจร
จากการสำรวจกลุ่มตัวอย่าง 1,243 ราย พบว่า 70.06% ได้จดทะเบียนถูกต้องแล้ว และมีรถเป็นของตัวเอง อายุเฉลี่ยของผู้ประกอบอาชีพนี้อยู่ที่ 39 ปี ทำอาชีพนี้มาแล้วเฉลี่ย 8 ปี ในแต่ละเดือนต้องขี่รถเพื่อหารายได้ถึง 25 วัน เฉลี่ยวันละ 41 เที่ยว เฉลี่ย 9 ชั่วโมง/วัน โดย 79.57% ยึดการขับมอเตอร์ไซค์รับจ้างเป็นอาชีพหลัก มีรายได้เฉลี่ย 974 บาท/วัน หรือ 2.43 หมื่นบาท/เดือน ซึ่งรายได้ดังกล่าวต้องนำไปดูแลสมาชิกครอบครัวเฉลี่ย 4 คน
เมื่อถามถึงความต้องการกู้ภายใน 1 ปี จำนวน 31.66% ต้องการกู้เพื่อไปชำระหนี้เก่า ใช้จ่ายในชีวิตประจำวัน ซึ่งกลุ่มที่ต้องการกู้ 53.02% ไม่สามารถเข้าถึงแหล่งทุนในระบบได้เพราะขาดหลักประกัน ไม่มีประวัติเคลื่อนไหวทางการเงิน และไม่รู้จะติดต่อธนาคารอย่างไร
ขณะที่ต้นทุนค่าใช้จ่ายเฉลี่ย 1.16 หมื่นบาท/เดือน โดย 3 อันดับแรก คือ ค่าน้ำมัน ค่าผ่อนรถจักรยานยนต์ และค่าเช่าเสื้อ ซึ่งกลุ่มตัวอย่าง 64.20% ยังไม่ได้ใช้แอพพลิเคชั่นเพราะยุ่งยาก ซึ่งการไม่ใช้แอพพลิเคชั่น ส่งผลกระทบลูกค้าไม่เดินมาที่วิน และจำนวนลูกค้าลดลง ส่วนกลุ่มที่ใช้แอพพลิเคชั่นบริการลูกค้าบอกว่า มีรายได้เพิ่มขึ้น 1,741 บาท/เดือน
กรณีหากบรรษัทประกันสินเชื่ออุตสาหกรรมขนาดย่อม (บสย.) มีโครงการค้ำประกันเงินกู้กับธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) เพื่อซื้อรถจักรยานยนต์คันใหม่ กลุ่มตัวอย่าง 27.49% ระบุเข้าร่วม เพราะเป็นโครงการของภาครัฐที่น่าสนใจ ดอกเบี้ยถูก ลดค่าใช้จ่าย ผ่อนได้สูงสุด 151.12 บาท/วัน
สำหรับข้อเสนอแนะและสิ่งที่ต้องการได้รับจากภาครัฐนั้น ได้แก่ 1.ควบคุมราคาสินค้า เช่น ค่าน้ำมัน ค่าเช่าเสื้อวิน ค่าสินค้าทั่วไป 2.ปรับราคาค่าโดยสาร 3.จัดระเบียบและบทลงโทษให้เคร่งครัด และ 4.สนับสนุนให้มีโครงการสินเชื่อดอกเบี้ยต่ำและเข้าถึงง่าย
ขณะที่ข้อเสนอและสิ่งที่ต้องการได้รับจากธนาคารรัฐ ได้แก่ 1.ปล่อยกู้โดยไม่เสียดอกเบี้ย หรือลดอัตราดอกเบี้ย 2.เพิ่มสินเชื่อโดยไม่ต้องมีหลักประกัน และ 3.อำนวยความสะดวกในขั้นตอนดำเนินการให้ง่ายขึ้น
ด้าน มงคล ลีลาธรรม กรรมการผู้จัดการ ธพว. กล่าวว่า จากจำนวนผู้ประกอบอาชีพขับขี่รถจักรยานยนต์รับจ้าง ประมาณ 1.8 แสนราย รวมถึงเกี่ยวข้องไปถึงผู้โดยสารอีกจำนวนมาก ดังนั้น อาชีพขับขี่มอเตอร์ไซค์รับจ้างจึงมีความสำคัญและควรยกระดับมาตรฐาน ทั้งด้านคุณภาพรถ บริการ และความปลอดภัย
"ผู้ประกอบอาชีพรถจักรยานยนต์รับจ้างทำงานหนักกว่า 9 ชั่วโมง/วัน ไม่มีสวัสดิการ เหลือรายได้หลังหักค่าใช้จ่ายเพียง 1.27 หมื่นบาท/เดือน แต่มีภาระดูแลครอบครัว นำไปสู่ปัญหาชักหน้าไม่ถึงหลัง ธนาคารจะนำผลสำรวจไปพัฒนามาตรการช่วยเหลือ เช่น ส่งเสริมความรู้ให้นำแอพพลิเคชั่นมาเพิ่มลูกค้า และลดต้นทุนค่าใช้จ่าย" มงคล กล่าว
นอกจากนั้น ธพว.และพันธมิตร ได้แก่ บสย. สำนักงานเศรษฐกิจอุตสาหกรรม สถาบันยานยนต์ และสมาคมยานยนต์ไฟฟ้าไทย ร่วมกันมอบ 3 เติม ยกระดับอาชีพ ได้แก่ เติมทักษะ ผ่านการอบรมความรู้ต่างๆ เติมทุน ผ่านโครงการสินเชื่อเพื่อยกระดับเศรษฐกิจชุมชน ระยะเวลากู้สูงสุด 7 ปี บุคคลธรรมดา อัตราดอกเบี้ย 3 ปีแรก เพียง 0.42% ต่อเดือน ปีที่ 4-7 อัตราดอกเบี้ย เอ็มแอลอาร์ ให้วงเงินกู้สูงสุด 2 ล้านบาท/ราย หากยกระดับเป็นนิติบุคคล ดอกเบี้ยจะถูกลง ช่วง 3 ปีแรกเหลือ 0.25% ต่อเดือน ส่วนปีที่ 4-7 ดอกเบี้ย เอ็มแอลอาร์ วงเงินกู้สูงสุด 5 ล้านบาท/ราย สามารถใช้เป็นทุนหมุนเวียน ปรับปรุงธุรกิจให้มีความทันสมัย และเติมคุณภาพชีวิต ช่วยให้อยู่ดี กินดี มีสวัสดิการในชีวิตมั่นคง คุณภาพชีวิตดีขึ้น